भ्रष्टाचार को लेकर अपनी ही सरकार के साथ असहयोग आन्दोलन छेड़ने की बात भले अदालत ने कही हो पर भारतीय जन मन की इच्छा भी यही है. सामाजिक कार्यकर्ता एसके आनंद कहते हैं कि भ्रष्टाचार से देश का आम आदमी परेशान है. उनका कहना है, "भ्रष्टाचार की जहरीली हवा को खत्म करने के लिए बड़ी लड़ाई लड़नी पड़ेगी." अन्ना आन्दोलन और नरेन्द्र मोदी के चुनाव प्रचार से भ्रष्टाचार के खिलाफ माहौल बना था, लेकिन जो उम्मीद की किरण जगी थी, अब वह खत्म होती जा रही है. एडवोकेट आशीष उपाध्याय का कहना है कि भ्रष्टाचार के खिलाफ कार्रवाई के लिए कानूनों की कमी नहीं है लेकिन सरकारों में इच्छाशक्ति नहीं है. उनके अनुसार, "राजनीतिक दलों से उम्मीद करना बेईमानी है." प्रबंधन के छात्र प्रमोद पाटिल को लगता है कि जटिल प्रशासनिक संरचना और नौकरशाही के कारण ही भ्रष्टाचार अपनी जड़ें जमाने में कामयाब रहा है. प्रमोद कहते हैं, "सरकार किसी भी पार्टी की हो उसकी कोशिश भ्रष्टाचार रोकने से ज्यादा इसे होता हुआ न दिखाने की होती है."